b'\n_START_ARTICLE_\nPietari (Unkari)\n_START_PARAGRAPH_\nPietari I Orseolo (P\xc3\xa9ter Orseolo, noin 1011\xe2\x80\x931050) oli Unkarin kuningas vuosina 1038\xe2\x80\x931041 ja 1044\xe2\x80\x931046. Venetsialaisen Orseolon suvun vesa Pietari seurasi vallassa enoaan Tapani I:t\xc3\xa4, ja pyrki t\xc3\xa4m\xc3\xa4n tavoin edist\xc3\xa4m\xc3\xa4\xc3\xa4n kristinuskoa. Pakanat nousivat kuitenkin kapinaan ja syrj\xc3\xa4yttiv\xc3\xa4t Pietarin kahdesti. Pietarin ep\xc3\xa4suosiota lis\xc3\xa4si se, ett\xc3\xa4 h\xc3\xa4n oli Tapanin sisaren ja venetsialaisen ylimyksen poika, ja h\xc3\xa4nt\xc3\xa4 pidettiin liiaksi italialaismielisen\xc3\xa4. Kun h\xc3\xa4net sy\xc3\xb6stiin vallasta 1041, kuninkaaksi nousi S\xc3\xa1muel Aba, Tapanin lanko. Pietari kaappasi vallan takaisin itselleen Saksan kuninkaan Henrik III:n avulla. Saksalaisiin turvautumista pidettiin maanpetoksena ja Unkarin itsen\xc3\xa4isyyden vaarantamisena, ja Pietari sy\xc3\xb6stiin uudelleen vallasta vuonna 1046._NEWLINE_Pietarin valtaannoususta alkoivat Unkarin vallanperimyssodat. Unkarissa ei ollut selv\xc3\xa4\xc3\xa4 kruununperimysj\xc3\xa4rjestyst\xc3\xa4; hallitsijan piti kuulua johonkin \xc3\x81rp\xc3\xa1din suvun haaraan, mutta perij\xc3\xa4 saattoi olla suvun vanhin mies, edellisen kuninkaan vanhin eloonj\xc3\xa4\xc3\xa4nyt poika, pystyvin hallitsija tai vaaleilla valittu p\xc3\xa4tevien ehdokkaiden joukosta. Kukin vallantavoittelija julisti yleens\xc3\xa4 k\xc3\xa4ytett\xc3\xa4v\xc3\xa4ksi itselleen sopivimman s\xc3\xa4\xc3\xa4nn\xc3\xb6st\xc3\xb6n.'